**563. stjórnarfundur BSE   
haldinn í Búgarði 11.1.2018 kl. 10.30**

Allir stjórnarmenn og varamaður mætt: Gunnhildur, Birgir, Gestur, Guðmundur, Helga og Aðalsteinn. Sigurgeir sá um fundargerð.

1. Fundargerð síðasta fundar stjórnar frá 31.10. samþykkt.
2. Umsögn BSE vegna stofnunar velferðarsjóðs og umhverfisstefnu BÍ. Á síðasta fundi stjórnar var ákveðið að senda umsögn til BÍ vegna fyrrgreindra mála. Þann 1.nóv. var send umsögn vegna umhverfisstefnu og 2.nóv. vegna stofnunar velferðarsjóðs BÍ. Umsagnirnar eru með fundargerð.
3. Undirbúningur mála fyrir búnaðarþing. Ákveðið að halda fund þar sem verður frummælandi sem getur uppfrætt bændur um gildi þess að endurheimta votlendi m.a. með því að fylla og stífla skurði auk annars sem stuðlar að kolefnisjöfnun. Stefnt að fundinum um næstu mánaðamót. Vangaveltur um hvort eigi að samþykkja tillögu um jöfnun á raforkukostnaði. Einnig að skoða tillögu um uppbyggingu félagskerfis landbúnaðarins. skipa starfsnefnd um málið.
4. Smávegis um starfið og mannabreytingar. Mikil vinna og mun meiri en síðustu ár við umsóknir og úttektir vegna jarðabóta og landgreiðslna. Hákon kortateiknari er ekki lengur í fullu starfi en það verður látið þróast eftir þeim verkefnum sem koma. Auglýst var eftir starfsmanni hjá Bókvís vegna starfsloka Þórðar G. Sigurjónssonar. Sigríður Bjarnadóttir í Hólsgerði var ráðin og byrjar á næstu vikum. BÍ er búið að ráða forritara í tölvudeild samtakanna, sem verður hér í húsi. Þar með verða þrír starfsmenn tölvudeildarinnar í Búgarði.
5. Formannafundur BÍ. Formaður sagði stuttlega frá fundi formanna og framkvæmdastjóra aðildarfélaga BÍ sem haldinn var í nóvember. Þar héldu fulltrúar allra aðildarfélaga pistil um sína starfsemi. Ljóst að starfsemin er mjög ólík en margir telja að breytinga sé þörf í félagskerfinu.
6. Riða í Svarfaðardal og samskipti við MAST. Farið var yfir samskipti við MAST vegna samnings um niðurskurð vegna riðu sem var staðfest á Urðum í Svarfaðardal 9. des sl.
7. Beðni frá Hestamannafélaginu Létti um að greiða 50.000 kr. fyrir auglýsingaskilti í reiðhöllinni. Ákveðið að þar sem hætt væri að styrkja búgreinafélög á svæðinu verði ekki greitt fyrir fyrrgreint skilti.

Fundi slitið kl. 15.30  
SBH

**Umsögn stjórnar Búnaðarsambands Eyjafjarðar um umhverfisstefnu landbúnaðarins.**

Á fundi stjórnar BSE þann 31.10.2017 voru tekin til umræðu drög að umhverfisstefnu landbúnaðarins. Stjórnin lýsir ánægju sinni með að sett verði umhverfisstefna fyrir landbúnaðinn.

Meðfylgjandi er umhverfisstefna BSE sem samþykkt var og tók gildi fyrir 20 árum og af og til síðan verið áréttað á grundvelli hennar um mikilvægi góðrar umgengni við landið. Þar endurspeglast áherslur okkar í umhverfismálum.  
Auk þess viljum við taka fram.

Æskilegt að inni sé kafli/punktur um ásýnd landbúnaðar eða bændabýla.  
Stjórn BSE hallast frekar að því að umhverfisstefnan snúi beint að landbúnaði, en að klasanum.  
Varðandi kolefnisjöfnun þarf umtalsvert betri grunn að því sem fullyrt er um kolefnisbindingu vegna endurheimt votlendis.

Akureyri 1.11.2017  
Sigurgeir B. Hreinsson

Góðan dag.

Stjórn BSE fjallaði um drög að úthlutunarreglum og samþykktum velferðarsjóðs BÍ á fundi þann, 31.10.’17.

Hér fyrir neðan eru okkar athugasemdir:

1. Laga þarf almennt málfar í báðum skjölunum.  Allt of mikið um endurtekningar, illa orðaðar og langar setningar.  Um að gera að hafa allt skýrt, stutt og hnitmiðað.
2. Skýrt þarf að vera hver tilgangur sjóðsins er.  Tekur hann bara til veikinda og slysa eða líka til áfalla í búrekstri sem við túlkum sem uppskerutjón, afurðatjón og búfjártjón?  Það þarf þá að vera alveg skýrt að ekki sé verið að styrkja það sem er hægt að tryggja.  Hér á eftir göngum við út frá því að aðeins sé um “sjúkra-” og forvarnarverkefnasjóð.  Verkefni sjóðsins er að veita sjóðsfélögum fjárhagsaðstoð í veikinda- og slysatilvikum.
3. Er ekki hægt að setja þessi skjöl saman í eina samþykkt þar sem koma fram úthlutunarreglur?  Allt of margt kemur fram í báðum skjölunum og úthlutunarreglurnar eru allt of viðamiklar.  Margt þar sem á bara heima í samþykktunum.  Hér bendum við á t.d. reglugerð sjúkrasjóðs Einingar Iðju og Sambands stjórnendafélaga.  Hægt er að notast við þessi skjöl þar sem við á.  <http://www.ein.is/is/sjukrasjodur/reglugerd-sjukrasjods> og <http://www.stf.is/sjukrasjodhur/reglugerdh-sjukrasjodhs>
4. Við teljum að styrkveitingarnar eigi að ná bæði til veikinda og slysa og að       veikindi barna yngri en 20 ára eigi að vera þarna líka ekki síður en veikindi maka.
5. Þar sem þetta heitir velferðarsjóður ætti þá að greiða styrki til sjúkraþjálfunar og  endurhæfingar, krabbameinsleitar, heyrnartækjakaupa, gleraugna, sálfæði- og geðlæknaþjónustu?  Og ætti hann að greiða dánarbætur?  Þessi fríðindi eru hjá mörgum félögum.
6. Eru einhver sérstök rök fyrir úthlutun 4 sinnum á ári?  Gæti það ekki verið oftar?

Vil vildum svo gjarnan fá tillögurnar aftur til umsagnar þegar þær verða að komast á endanlegt form.

Með kveðju úr Eyjafirði, Gunnhildur Gylfadóttir formaður.